CELEX: 52012PC0406
Language: lv
Date: 2012-07-16
Title: Priekšlikums PADOMES LĒMUMS, kas adresēts Spānijai, par konkrētiem finansiālās stabilitātes uzlabošanas pasākumiem

|
			
		
		
		52012PC0406
		
			Priekšlikums PADOMES LĒMUMS, kas adresēts Spānijai, par konkrētiem finansiālās stabilitātes uzlabošanas pasākumiem /* COM/2012/0406 final - 2012/0198 (NLE) */
			
				
		
		
			
			   	PASKAIDROJUMA RAKSTS
PRIEKŠLIKUMA
KONTEKSTS
Pēdējā laikā Spānija
saskaras ar paaugstinātu spriedzi finanšu tirgos. Šo tirgu nedrošības
pamatā ir problēmas banku sektorā, kuru nelabvēlīgi
ietekmējis nekustamā īpašuma un būvniecības cenu
neatbilstošais kāpums un tam sekojošā ekonomikas recesija. Tā
rezultātā vairākas Spānijas bankas ir uzkrājušas
lielus problemātisku aktīvu apjomus, kas rada šaubas par dažu
minēto banku izdzīvotspēju. 
Eurogrupa 9. jūnijā
saņēma informāciju par Spānijas iestāžu nodomu pieprasīt
finansiālu atbalstu, lai rekapitalizētu banku sektoru. Eurogrupa
norādīja, ka tā plāno apmierināt šo pieprasījumu
un apņemas Spānijai sniegt finansiālu atbalstu, kas aptver
aplēstās kapitāla prasības un papildu finansējuma
daļu drošībai, un kopējā atbalsta summa varētu
būt līdz EUR 100 miljardiem. 
2012. gada 25. jūnijā
Spānijas valdība oficiāli pieprasīja ārēju
finansiālu atbalstu saistībā ar uzsākto Spānijas banku
sektora pārstrukturēšanu un rekapitalizāciju. Oficiāla
prasība tika iesniegta pēc tam, kad 2012. gada
21. jūnijā tika publicēti banku bilanču
neatkarīgā novērtējuma pirmā posma rezultāti.
Atbalstu pieprasīja saskaņā ar EFSI Finanšu iestāžu
rekapitalizācijas finansiālā atbalsta noteikumiem. 
Pēc šī pieprasījuma Eiropas
Komisija sadarbībā ar ECB, Eiropas Banku iestādi (EBI) un
Starptautisko Valūtas fondu (SVF) veica neatkarīgu
novērtējumu par Spānijas pieprasījuma atbilstību
šāda atbalsta saņemšanas nosacījumiem. Šajā novērtējumā
secināts, ka Spānijas pieprasījums atbilst nosacījumiem. 
Valstu un valdību vadītāji
eurozonas 2012. gada 29. jūnija samitā norādīja,
ka turpmāk atbalsta pārvaldību uzticēs ESM, tiklīdz
šī institūcija būs pilnībā uzsākusi darbu,
nepiešķirot tai prioritārā kreditora statusu. Kad būs
izveidots vienots eurozonas banku uzraudzības mehānisms, kurā
piedalīsies ECB, ESM banku rekapitalizācijai varēs tieši
izmantot jauno instrumentu.
2012/0198 (NLE)
Priekšlikums
PADOMES LĒMUMS,
kas adresēts Spānijai, par
konkrētiem finansiālās stabilitātes uzlabošanas
pasākumiem
EIROPAS SAVIENĪBAS PADOME,
ņemot vērā Līgumu par
Eiropas Savienības darbību (LESD) un jo īpaši tā 136. panta
1. punkta a) apakšpunktu saistībā ar tā 126. panta 6.
punktā noteikto procedūru,
ņemot vērā Eiropas Komisijas
priekšlikumu,
tā kā:
(1)       Saskaņā ar LESD
136. panta 1. punkta a) apakšpunktu attiecībā uz
dalībvalstīm, kuru naudas vienība ir euro, var pieņemt
īpašus pasākumus, lai stiprinātu to budžeta disciplīnas
koordināciju un uzraudzību.
(2)                   Lēti
pieejams ārējais finansējums 21. gadsimta pirmajā
desmitgadē Spānijā izraisīja iekšzemes
kredītpieprasījuma un nekustamā īpašuma tirdzniecības
uzplaukumu. Nekustamā īpašuma un būvniecības cenu
neatbilstošais kāpums un tam sekojošā ekonomikas recesija nelabvēlīgi
ietekmējuši Spānijas banku sektoru. Tādējādi
gandrīz nevienai Spānijas bankai, izņemot dažas lielas
starptautiska mēroga kredītiestādes, vairs nav pieejams
starpbanku finansējums ar pieņemamiem nosacījumiem, un tās
ir lielā mērā atkarīgas no eurosistēmas
refinansējuma. Turklāt to kredītspēju krietni ierobežojis
samazinātais kredītnodrošinājuma pieejamības reitings.
(3)       Spānijas ekonomikas
pēdējo gadu sarukums, kas nelabvēlīgi ietekmē
nodarbinātību un bezdarbu, ir ievērojami pasliktinājis
Spānijas budžeta situāciju. Pēc Komisijas dienestu
2012. gada pavasara prognozes atjauninājuma vispārējās
valdības budžeta deficīts 2012. gadā tiek prognozēts
6,3 % no IKP salīdzinājumā ar deficītu 5,3 % no
IKP, kas tika prognozēts 2012. gada stabilitātes programmā
un 2012. gada budžeta likumprojektā. Bruto valdības parāds
2011. gadā palielinājās līdz 68,5 % no IKP, un
saskaņā ar Komisijas dienestu 2012. gada pavasara prognozes
atjauninājumu paredzams, ka 2012. gadā tas pieaugs līdz
80,9 % no IKP, bet 2013. gadā – līdz 86,8 % no IKP
nemainīgas politikas scenārijā, tādējādi visos
gados pārsniedzot Līgumā noteikto atsauces vērtību. Ar
makroekonomisko scenāriju un budžeta mērķiem, kā arī
ar papildu finanšu glābšanas pasākumiem saistītie riski var
vēl palielināt valdības parādu. Šo norišu dēļ
Padome 2012. gada 10. jūlijā izdeva ieteikumu Spānijai
saskaņā ar LESD 126. panta 7. punktu, lai līdz 2014.
gadam novērstu pārmērīgo deficītu. 
(4)       Spānijas iestādes
ir veikušas virkni svarīgu pasākumu, lai risinātu banku sektora
problēmas. Šie pasākumi ietver banku bilanču sakārtošanu,
minimālo kapitāla prasību palielināšanu, banku
noguldījumu sektora pārstrukturēšanu un banku uzkrājumu
prasību būtisku palielināšanu aizdevumiem, kas saistīti ar
nekustamā īpašuma attīstīšanu un ar atsavinātiem
aktīviem. Tomēr šie pasākumi nebija pietiekami, lai
mazinātu tirgū valdošo spriedzi.
(5)       Spānijas iestādes
2011. gada februārī palielināja minimālās
kapitāla prasības (“kapitāla pamatsummu”) līdz 8 % no
riska svērto aktīvu apjoma un deva bankām laiku līdz 2011. gada
septembrim, lai pielāgotos jaunajām prasībām. Bankām,
kas lielā mērā atkarīgas no starpbanku finansējuma un
kam raksturīga ierobežota tirgus pieejamība, minimālās
kapitāla prasības palielināja līdz 10 %.
2012. gada februārī un maijā jauni tiesību akti uzlika
bankām prasību veidot lielākus uzkrājumus un kapitāla
rezerves, lai segtu iespējamos zaudējumus no ienākumus nesošiem
un ienākumus nenesošiem aizdevumiem, kas saistīti ar
pārņemtajiem būvniecības un nekustamā īpašuma
aktīviem. Šo jauno uzkrājumu prasību aplēstais
kopējais apjoms ir apmēram EUR 84 miljardi.
(6)       Spānijas valsts bruto
finansiālais ieguldījums (izņemot obligāciju emisijas
garantijas) 2012. gada aprīlī sasniedza apmēram EUR
34 miljardus (3,2 % no IKP). Kapitālu nodrošināja FROB
(Fund for Orderly Bank Restructuring), kuram bija dotēts
kapitāls EUR 15 miljardu apmērā, un no tiem
9 miljardi jau bija saņemti. Valsts turklāt garantēja banku
augstākās prioritātes obligāciju emisiju apmēram EUR
86 miljardu apmērā (no tiem garantijas apmēram EUR
58 miljardu apmērā vēl nav izsniegtas). Lai gan FROB
atlikusī finansējuma jauda bija apmēram EUR 27 miljardi
(2012. gada aprīlī), pieejamais iekšzemes publiskā sektora
atbalsts nav pietiekams, lai nodrošinātu vajadzīgā apmēra
palīdzību, kas nepieciešama banku sektora sistēmiskai
sakārtošanai.
(7)       Bažas par to, ka būs
nepieciešama vēl lielāka banku sektora rekapitalizācija,
radīja vēl lielāku spriedzi Spānijas valsts obligāciju
tirgos. Valsts obligāciju ienesīgums 2012. gada jūnija beigās
un jūlija sākumā krietni pārsniedza 500 bāzes
punktus, tādējādi palielinot Spānijas valsts
finansēšanas izmaksas. Publisko finanšu konsolidēšanas un
pārmērīgā budžeta deficīta novēršanas darbu
vēl vairāk apgrūtina pieaugošais procentmaksājumu slogs. Tādēļ
visaptverošai banku sektora pārstrukturēšanai un rekapitalizācijai
ir liela nozīme, ja vēlas likvidēt spriedzi publisko finanšu
jomā. 
(8)       2012. gada
25. jūnijā Spānijas iestādes oficiāli
pieprasīja finansiālu atbalstu saistībā ar uzsākto
Spānijas banku sektora pārstrukturēšanu un
rekapitalizāciju. Atbalstu pieprasīja saskaņā ar EFSI
Finanšu iestāžu rekapitalizācijas finansiālā atbalsta
noteikumiem. Atbalstu sniedz, ja finanšu sektors atbilst konkrētiem
nosacījumiem. Šiem nosacījumiem būtu pilnībā jāsaskan
ar koordinācijas pasākumiem, kas pieņemti saskaņā ar
ES līgumiem, un it īpaši ar šajā lēmumā
minētajiem pasākumiem.
(9)       Spānijas banku sektora
ilgtermiņa spēja atgūties ir par pamatu tam, lai saglabātu
Spānijas finansiālo stabilitāti un ierobežotu finanšu jomas
spriedzes kaitīgo ietekmi citās eurozonas valstīs un tādējādi
novērstu nelabvēlīgu ietekmi uz valsts ekonomikas un ekonomikas
un monetārās savienības nevainojamu darbību. Līdz šim
veiktie pasākumi šo problēmu risināšanai nav bijuši pietiekami. Tādēļ
papildus Spānijas saistībām pārmērīgas budžeta
procedūras ietvaros un ieteikumiem par makroekonomikas
nelīdzsvarotību novēršanu Eiropas semestra ietvaros nepieciešami
vēl citi pasākumi. It īpaši Spānijai būtu
jāīsteno konkrēti papildu pasākumi, lai veiksmīgi
pārvaldītu pārņemtos aktīvus, atgūtu spējas
izmantot kapitāla tirgus finansējumu, mazinātu banku
atkarību no centrālās bankas likviditātes finansējuma
un uzlabotu risku identificēšanas un krīzes pārvaldības
mehānismus.
(10)     Daļa no kopējās
stratēģijas ir pārņemto aktīvu veiksmīga
pārvaldīšana, ko var panākt, pieprasot bankām, kam
sniedzama palīdzība, savās bilancēs nošķirt
atsevišķi visus problemātiskos aktīvus. Tas it īpaši
būtu jāattiecina uz aizdevumiem, kas saistīti ar nekustamā
īpašuma attīstību un ar atsavinātiem aktīviem.
Šāda nošķiršana likvidētu jebkādas šaubas par banku
bilanču ticamību, ļaujot tām labāk veikt finanšu
starpnieka pienākumus. 
(11)     Turklāt, šādā
veidā uzlabojot banku bilanču pārskatāmību, var
palīdzēt pienācīgi mazināt banku ietekmi nekustamo
īpašumu jomā, atgūt spējas izmantot kapitāla tirgus
finansējumu un mazināt banku atkarību no centrālās
bankas likviditātes finansējuma.
(12)     Lai nodrošinātu
Spānijas banku sektoram stabilu pamatu, jāuzlabo riska
identificēšanas un krīzes pārvaldības mehānismi.
Efektīvā stratēģijā būtu jāiekļauj
izmaiņas, kuru mērķis ir uzlabot reglamentējošo un
uzraudzības sistēmu, ņemot vērā finanšu krīzes
laikā gūto pieredzi. Turklāt saskaņā ar starptautiska
mēroga labu praksi jāuzlabo korporatīvā
pārvaldība,
IR PIEŅĒMUSI ŠO LĒMUMU. 
1. pants
1.           Spānija veic banku sistēmas
pienācīgu rekapitalizāciju un pilnīgu
pārstrukturēšanu. Šim nolūkam Spānija sadarbībā
ar Eiropas Komisiju un apspriežoties ar ECB izstrādā
stratēģiju attiecībā uz Spānijas banku nākotnes
struktūru, darbību un izdzīvotspēju, kurā nosaka,
kā nodrošināt to darbību bez turpmāka valsts atbalsta. 
2.           Šīs
stratēģijas galvenās sastāvdaļas ir Spānijas
banku sektora trūkumu novēršana un reglamentējošās un
uzraudzības sistēmas uzlabošana. 
3.           Spānijas banku sektora
trūkumu novēršana ietver trīs daļas:
a)      atsevišķo banku kapitāla
vajadzību noteikšana, veicot banku sektorā vispārēju
aktīvu kvalitātes pārbaudi un atsevišķu banku stresa
testus, pamatojoties uz minēto kvalitātes pārbaužu
rezultātiem;
b)      vājo banku rekapitalizācija,
pārstrukturēšana un/vai pienācīga likvidēšana,
pamatojoties uz plāniem, kā risināt stresa testā
konstatēto kapitāla trūkumu; 
c)      aktīvu nošķiršana tajās
bankās, kas rekapitalizācijai saņem publisku finansējumu,
un nedrošo aktīvu nodošana ārējam aktīvu
pārvaldības uzņēmumam.
4.           Lai nodrošinātu banku
sektoram stabilu pamatu, Spānija turklāt uzlabo reglamentējošo
un uzraudzības sistēmu, kā arī pārvaldību.
Šī stratēģija cita starpā ietver šādus pasākumus:
a)      prasību Spānijas
kredītiestādēm pirmā līmeņa kapitālu
palielināt vismaz līdz 9 %;
b)      prasību Spānijas
kredītiestādēm no 2013. gada 1. janvāra
piemērot kapitāla prasību regulā noteikto kapitāla
definīciju;
c)      tiesību aktu, kas reglamentē
uzkrājumus nedrošajiem parādiem, izvērtēšanu. It
īpaši, izmantojot finanšu krīzes laikā gūto pieredzi,
Spānijas iestādes iesniedz priekšlikumus par to, kā uzlabot
spēkā esošo tiesisko regulējumu par uzkrājumiem nedrošajiem
parādiem, ievērojot pēdējo mēnešu laikā veiktos
pagaidu pasākumus, kā arī ES tiesisko regulējumu
grāmatvedības jomā;
d)      Spānijas Bankas (Banco de España)
operacionālās neatkarības uzlabošanu. Spānijas Bankai nodod
Ekonomikas Ministrijas pārvaldībā esošās sankciju un
licencēšanas pilnvaras attiecībā uz banku sektoru;
e)      Spānijas Bankas uzraudzības
procedūru uzlabošanu, izmantojot iekšējo revīziju;
f)       finanšu drošības tīkla
aģentūru (FROB un FGD) pārvaldības
procedūru pārskatīšanu, lai izvairītos no iespējamiem
interešu konfliktiem;
g)      krājbanku sektora un krājbanku
īpašumā esošo banku pārvaldības noteikumu uzlabošanu;
h)      patērētāju
aizsardzības, vērtspapīrus reglamentējošo tiesību aktu
un iestāžu veiktās atbilstības uzraudzības uzlabošanu.
2. pants
Šis lēmums ir adresēts
Spānijai.
3. pants
Šo lēmumu publicē Eiropas
Savienības Oficiālajā Vēstnesī.
Briselē,
                                                                       Padomes
vārdā —
                                                                       priekšsēdētājs